Joseph Muscat qal li l-fatt li l- Bank of Valletta issa ġie projbit milli jinnegozja bid-dollaru Amerikan ifisser li l-bank sejjer tajjeb . X'ried jgħid biha din l-istqarrija jien ma nafx. U għax ma nafx, lill-Prim Ministru se nistaqsih mistoqsija supplimentari: li kieku l-BOV ma kienx sejjer tajjeb, kien jistenna' li l-bank jibqa' jżomm miegħu l-banek korrispondenti bil-għan li jkun jista' jsarraf id-Dollari Amerikani? Il-verità hi li s-sitwazzjoni għall-BOV issa saret waħda ta' serjetà kbira. Kif sewwa rrappurtat it- Times of Malta tal-lum, għal xhur sħaħ kienu għaddejjin xniegħat li ING kien bi ħsiebha taqta' r-rabtiet kollha mal-BOV fejn jidħol in-negozju msejjes fuq id-Dollaru Amerikan. Wieħed jista' jassumi li l-BOV ilu żmien mhux ħażin jara kif jagħmel biex ifittex sostitut għall-ING. Wieħed jistenna wkoll li l-BOV kien beda' jfittex sostitut żmien qabel ma' spiċċa b'bank korrispondent wieħed biss. Id-dipendenza tal-BOV fuq bank korrispondent wieħed ħoloq ir-riskju li issa daħal fih: spiċċa b'xejn. Il-proċess ta' de-risking ma jinbediex għax tkun sejjer tajjeb, kif ipprova jalludi l-Prim Ministru llum. Proċess ta' de-risking ifisser li tispiċċa barra għax iqisuk bħala riskju. Forsi l-Prim Ministru ried igħid li mhux għal kollox tort tal- Bank of Valletta li dan spiċċa ġie klassifikat bħala bank riskjuż għall-banek korrispondenti. Huwa evidenti li ma jistax ikun ċar fi kliemu. Għax inkella jkun irid joqgħod ifiehem lill- Bank of Valletta qed jarawh bħala riskju inaċċettabbli għaliex jinsab taħt il-kontroll ta' gvern immexxi minn Ministri li joħolqu kumpanniji sigrieti fil-Panama u li kienu daru d-dinja biex jaraw kif se jevitaw il-liġijiet dwar il-ħasil tal-flus maħmuġin. U wkoll għaliex il- Bank of Valletta jinsab regolat mill-istess awtorità regolatorja li rregolat lill- Pilatus Bank , lis- Satabank u lin- Nemea Bank . Sakemm ma jinstabx tarf ta' din il-kobba mħabbla immedjatament billi jinstab bank korrispondent ieħor li jista' jieħu post l-ING li, sa Diċembru li ġej, jkunu qatgħu kull rabta mal-BOV, il-konsegwenzi ser ikunu tal-akbar serjetà. Bħala eżempju, agħtu ħarsa lejn l-' aviation cluster ' li tant issemma' mill-gvern fil-kuntest tal-ftehim li ntlaħaq mar-Ryanair għat-twaqqif ta' kumpannija sussidjarja bl-isem Malta Air, li se tidħol fl-għalqa tal-linja nazzjonali Air Malta . Tgħid ser ikun il- Bank of Valletta li ser jiftaħ il-kontijiet bankarji tal- Malta Air ? Jew ser ikun l-HSBC li jagħmel dan? Hemm xi bank Malti li ser jikkunsidra lill- Malta Air bħala riskju aċċettabbli? Hu x'inhu, kull min jaħdem fl-industrija bankarja jaf li kull linja tal-ajru tkun teħtieġ banek korrispondenti li jaħdmu bid-Dollaru Amerikan għar-raġuni li l-kiri tal-ajruplani u n-negozju kollu li jsir madwar id-dinja fejn jidħol l- aviation fuel isir esklussivament permezz tad-Dollari Amerikani. Dan ifisser li l-Malta Air tista' tibda' fuq sieq waħda. Għaliex liema bank ser jidħol biex jiftaħ kontijiet bankarji għal linja tal-ajru meta, malli jgħaddi l-Milied, ser jibqa' d-dubju dwar jekk jistgħux jibqgħu jiġu proċessati ħlasijiet internazzjonali? Joseph Muscat għandu jkun aktar inkwetat milli jippermettilna nemmnu li hu. U kemm aħna daqshekk ċerti li kollox ward u żahar fil-BOV? Din il-ġimgħa xxandret aħbar stramba li l-BOV applikat biex toħroġ bond ta' €50 miljun . Dawn il- bonds m'humiex assikurati li jfisser li l-kapital li jiġi investit jista' jintilef jekk ifalli l-bank. Madankollu l-interessi li qed jiġu offruti huma l-istess bħal dawk li huma offruti minn bonds assikurati. X'inhi din il-biċċa? Nitkellmu dwar dan is-suġġett darb'oħra. Previous: L-istorja dwar Soho Next: Riżenja? X'riżenja? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Joseph "Comical Ali" Muscat: il-BoV ma tistax tinnegozja bid-Dollari Amerikani għax sejra tajjeb.